Dansk pris på luksusbilen Volvo ES90

Volvos nye elbilflagskib, Volvo ES90, har fået prisskiltet på plads i Danmark – og det er ikke kun en bil, men en rullende lounge med masser af rækkevidde, luksusudstyr og lynladning. Den store elektriske sedan lander herhjemme i Single Motor Ultra-versionen med 333 hestekræfter, baghjulstræk og alt i udstyr. Prisen starter ved 653.000 kroner.

Med en officiel WLTP-rækkevidde på 645 kilometer er ES90 klar til at tage kampen op mod både tyske premium-sedaner og Teslas mest udholdende modeller. Og skulle strømmen slippe op, klarer bilens 800 Volt-arkitektur lynladning fra 10 til 80 procent på bare 22 minutter. Ifølge Volvo svarer 10 minutters ladning til 260 kilometer ekstra på batteriet.

Luksus som standard

Volvo har valgt at udstyre alle danske ES90’ere med deres højeste pakke, Ultra. Det betyder blandt andet elektrokromatisk panoramaglastag, luftundervogn, ventilerede forsæder – og ja, også bagsæderne kan både justeres elektrisk og køles ned.

Indvendigt lover Volvo det laveste støjniveau i en af deres biler nogensinde, og den lange akselafstand på 3,1 meter skal give en kørekomfort, der nærmer sig business class.

Som altid hos Volvo spiller sikkerhed en hovedrolle. Volvo ES90 kommer med Safe Space Technology, der blandt andet indebærer LiDAR, fem radarer, syv kameraer og et dusin ultralydssensorer. Det hele skal hjælpe både føreren og omgivelserne, hvis noget skulle gå galt.

Klar til 2026

Produktionen er allerede i gang, og de første danske kunder får efter planen nøglerne i starten af 2026. Bestillinger kan laves online eller hos de danske Volvo-forhandlere fra i dag, fortæller Volvo.

Dansk pris på luksusbilen Volvo ES90